**ชื่อเรื่อง** การพัฒนารูปแบบการสอนเขียนเชิงสร้างสรรค์ โดยใช้แนวคิดพหุสัมผัส และเทคนิคผังความคิด กลุ่มสาระการเรียนรู้ภาษาไทย ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

**ชื่อผู้วิจัย**  พัชรินทร์ ชูทอง

**ปีที่ศึกษา** 2561

**บทคัดย่อ**

การวิจัยการพัฒนารูปแบบการสอนเขียนเชิงสร้างสรรค์ โดยใช้แนวคิดพหุสัมผัสและเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

มีวัตถุประสงค์

1) เพื่อศึกษาข้อมูลพื้นฐานในการพัฒนารูปแบบการสอนเขียนเชิงสร้างสรรค์ โดยใช้แนวคิดพหุสัมผัสและเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

2) เพื่อพัฒนารูปแบบการสอนเขียนเชิงสร้างสรรค์ โดยใช้แนวคิดพหุสัมผัส และเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

3) เพื่อทดลองใช้รูปแบบการสอนเขียนเชิงสร้างสรรค์ โดยใช้แนวคิดพหุสัมผัส และเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

4) เพื่อประเมินผลการใช้รูปแบบการสอนเขียน เชิงสร้างสรรค์ โดยใช้แนวคิดพหุสัมผัส และเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน

กลุ่มตัวอย่างที่ใช้ในการวิจัยได้แก่ นักเรียนชั้นประถมศึกษาปีที่ 1/3 จำนวน 38 คน ที่กำลังเรียนภาคเรียนที่ 2 ปีการศึกษา 2561 โรงเรียนเทศบาลวัดโคกสะท้อน สังกัดเทศบาลเมืองทุ่งสง เครื่องมือที่ใช้ในการวิจัย ได้แก่ แผนการจัดการเรียนรู้ จำนวน 8 แผน แบบทดสอบความสามารถในการเขียนเชิงสร้างสรรค์ เป็นแบบอัตนัยปลายเปิด จำนวน 5 ข้อ แบบประเมินพฤติกรรมการกล้าแสดงออกทางความคิด แบบมาตราวัดประมาณค่า 5 ระดับ จำนวน 9 ข้อ

และแบบวัดเจตคติของนักเรียน จำนวน 12 ข้อ ใช้รูปแบบวิจัย R&D ประกอบด้วย 4 ขั้นตอน ที่ 1 การวิจัย (Research) : การศึกษาข้อมูลพื้นฐาน ขั้นตอนที่ 2 การพัฒนา (Development): การพัฒนารูปแบบการสอนเขียนเชิงสร้างสรรค์ ขั้นตอนที่ 3 การวิจัย (Research) : การทดลองใช้รูปแบบการสอนเขียนเชิงสร้างสรรค์ และขั้นตอนที่ 4 การพัฒนา (Development) : การประเมินผลและปรับปรุงการใช้รูปแบบการสอนเขียนเชิงสร้างสรรค์ วิเคราะห์ข้อมูลทางสถิติ หาค่าเฉลี่ย ค่าส่วนเบี่ยงเบนมาตรฐาน ค่าร้อยละ และค่า t-test

**ผลการวิจัยพบว่า**

1. ผลจากการสำรวจข้อมูลพื้นฐานในการพัฒนารูปแบบการสอนเขียนเชิงสร้างสรรค์โดย ใช้แนวคิดพหุสัมผัสและเทคนิคผังความคิด ของนักเรียนชั้นประถมศึกษาปีที่ 1 โรงเรียนเทศบาลวัดโคกสะท้อน มีค่าเฉลี่ยเท่ากับ 4.58 อยู่ในระดับมาก และผลจากวิเคราะห์ข้อมูลเชิงคุณภาพ และระดับความคิดเห็นข้อมูลพื้นฐานการพัฒนารูปแบบการสอน พบว่า ปัญหาของนักเรียนในการเขียนเชิงสร้างสรรค์ คือนักเรียนอ่านไม่คล่อง ครูขาดกลวิธีในการสอน เขียนสะกดคำผิด ลำดับคำและข้อความในประโยคไม่ได้

2. ผลจากพัฒนารูปแบบการเขียนเชิงสร้างสรรค์ ได้กำหนดเนื้อหาสาระ 5 อย่างดังนี้ 1) การแต่งประโยค 2) การเขียนบรรยาย 3) การเขียนเรียงความ 4) การเขียนแสดงความคิดเห็น 5) การเขียนเรื่องจากประสบการณ์ และได้จัดทำแผนการจัดการเรียนรู้ ตามแนวคิดพหุสัมผัส และเทคนิคผังความคิด ผลการพิจารณาความสอดคล้องของผู้เชี่ยวชาญจำนวน 5 คน พิจารณาความเหมาะสมของแผนการจัดการเรียนรู้ตามแนวคิดพหุสัมผัสและเทคนิคผังความคิดของนักเรียนชั้นประถมศึกษาปีที่ 1 ได้ค่า IOC อยู่ระหว่าง 0.80-1.00 โดยรวมค่า IOC = 0.96 แสดงว่าแผนการจัดการเรียนรู้ ชั้นประถมศึกษาปีที่ 1 นำไปทดลองใช้ได้

3. ผลจากการทดลองใช้รูปแบบการสอนเขียนเชิงสร้างสรรค์ โดยใช้การจัดการเรียนรู้ตามแนวคิดพหุสัมผัสและเทคนิคผังความคิดของนักเรียนชั้นประถมศึกษาปีที่ 1 จากการทดลอง 1:1:1 ,3:3:3 และ 10:10:10 มีค่าประสิทธิภาพเท่ากับ 69.47/76.67, 80.06/81.67 และ 86.05/88.50 ตามลำดับ แสดงว่า มีการพัฒนาขึ้น

4. ผลการประเมินของนักเรียนที่มีต่อรูปแบบการสอนเขียนเชิงสร้างสรรค์ โดยใช้การจัดการเรียนรู้ตามแนวคิดพหุสัมผัสและเทคนิคผังความคิด ของนักเรียนชั้นประถมศึกษาปีที่ 1

4.1 ประสิทธิภาพของรูปแบบการสอนเขียนเชิงสร้างสรรค์ โดยใช้การจัดการเรียนรู้ตามแนวคิดพหุสัมผัสและเทคนิคผังความคิด ของนักเรียนชั้นประถมศึกษาปีที่ 1 มีประสิทธิภาพ 80.50/86.67

4.2 ทักษะการเขียนเชิงสร้างสรรค์ก่อนเรียน มีค่าเฉลี่ย เท่ากับ 57.70 หลังเรียนมีค่าเฉลี่ยเท่ากับ 74.95 เมื่อเปรียบเทียบทักษะการเขียนเชิงสร้างสรรค์ พบว่าหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01

4.3 พฤติกรรมการกล้าแสดงออกทางความคิด หลังจากใช้รูปแบบการสอนเขียน เชิงสร้างสรรค์ โดยใช้แนวคิดพหุสัมผัสและเทคนิคผังความคิด ผ่านเกณฑ์ที่กำหนดไว้คืออยู่ในระดับสูง

4.4 เจตคติต่อวิชาภาษาไทยในการเขียนเชิงสร้างสรรค์ หลังจากใช้รูปแบบการสอนเขียนเชิงสร้างสรรค์ โดยใช้แนวคิดพหุสัมผัสและเทคนิคผังความคิด หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01